Mandla Masango. Et navn, der efterhånden er blevet synonymt med problemer i Randers.

Den tidligere sydafrikanske landsholdsspiller var i sidste sæson en stor profil i klubben, og som BT kunne afsløre i sommer, overbeviste han så meget på banen, at AaB lagde et bud på omkring 2,4 millioner kroner for ham.

Købstilbuddet blev dog afvist fra Randers, og så begyndte spillet uden for banen ellers.

Mandla Masango og hans agent Buddy Farah, som siden har afbrudt samarbejdet (læs mere her), gjorde alt for tvinge et klubskifte igennem, og bare for at nævne et par eksempler her, dukkede han først op til forberedelserne til efterårssæsonen en uge senere end planlagt, og da han først kom på græs, var han så ugidelig til træning, at trænerteamet sendte ham ud af førsteholdet.

Og selv om et nyt år ofte også er en ny begyndelse, er det langt fra tilfældet i Masangos tilfælde.

BT kan fortælle, at han heller ikke denne gang er dukket op til aftalt tid i Randers og slet ikke befinder sig i Danmark, men i hjemlandet Sydafrika.

»Det er selvfølgelig uheldigt og upassende, at man misligholder sine aftaler på den måde. Det må vi kigge på, men det er ærligt talt ikke noget, der fylder ret meget hos os,« siger sportschef i Randers, Ole Nielsen, der ikke har hørt fra Masango om grunden til udeblivelsen.

»Jeg har skrevet til ham, at han naturligvis skal passe sit job, men der har ikke været nogen reaktion. Jeg bruger min tid på de 23 spillere, der er her,« slår Ole Nielsen fast.

Randers-chefen skal nu undersøge, hvad klubben har af sanktionsmuligheder.

»Vi bliver selvfølgelig nødt til at konsultere nogle advokater og Divisionsforeningen for at høre, hvordan vi skal forholde os nu. Vi skal vide, hvad vi kan gøre af sanktioner, for det kan ikke være rimeligt, at vi skal udbetale løn til en medarbejder, der ikke dukker op. Det skal vi have undersøgt, før jeg drager nogen konklusioner.«

BT har været i kontakt med Mandla Masango, som ikke ønsker at forklare sig.